b"\n_START_ARTICLE_\n\xc3\x98ystein Holt\n_START_SECTION_\nUngdoms- og junior\xc3\xa5rene\n_START_PARAGRAPH_\n\xc3\x98ystein Holt startet med vektl\xc3\xb8fting som 12-\xc3\xa5ring, og deltok p\xc3\xa5 sitt f\xc3\xb8rste stevne i februar 1972. Han hadde da en kroppsvekt p\xc3\xa5 38,6 kg. Et \xc3\xa5r senere, i februar 1973 vant han som 13-\xc3\xa5ring sitt f\xc3\xb8rste NM-gull p\xc3\xa5 ungdomsniv\xc3\xa5. M\xc3\xa5neden etter var han med i NRK-programmet Sport'n, hvor han sammen med den da nylige olympiamesteren Leif Jenssen snakket om vektl\xc3\xb8fting._NEWLINE_Holt vant tre NM-gull i l\xc3\xb8pet av sin tid som ungdomsl\xc3\xb8fter. Hans resultater var gode, men ikke mesterlige, og suksessen p\xc3\xa5 merittfronten skyldes f\xc3\xb8rst og fremst mangel p\xc3\xa5 sterke konkurrenter. Det var f\xc3\xb8rst i hans siste \xc3\xa5r som juniorl\xc3\xb8fter at han virkelig bemerket seg resultatmessig. Han vant da sine f\xc3\xb8rste og eneste gullmedaljer i b\xc3\xa5de norsk og nordisk juniormesterskap, og i klasse -90 kg satte han norske juniorrekorder i alle disipliner med 140 kg i rykk, 175 kg i st\xc3\xb8t og 315 kg sammenlagt. Basert p\xc3\xa5 disse resultatene er Holt per 2016 rangert som den poengmessig fjerde beste norske juniorl\xc3\xb8fteren gjennom tidene.\n_START_SECTION_\nEnorm suksess de f\xc3\xb8rste senior\xc3\xa5rene\n_START_PARAGRAPH_\nAllerede i sitt f\xc3\xb8rste \xc3\xa5r som seniorl\xc3\xb8fter i 1980 vant Holt NM-gull i klasse -90 kg. Videre vant han i 1981 gull i b\xc3\xa5de NM og nordisk mesterskap i samme vektklasse. I 1982 beveget han seg opp til klasse -100 kg, hvor han presterte enda bedre. Ogs\xc3\xa5 dette \xc3\xa5ret vant han gull i b\xc3\xa5de NM og nordisk mesterskap. Under NM vant han dessuten sin f\xc3\xb8rste kongepokal, for \xc3\xa5 ha v\xc3\xa6rt mesterskapets poengmessig beste l\xc3\xb8fter uavhengig av vektklasse. Hans resultater under mesterskapet var det poengmessig beste han noensinne har prestert. Med 162,5 kg i rykk, 200 kg i st\xc3\xb8t og 362,5 kg sammenlagt satte han norske rekorder i alle disipliner, og ingen av dem ble noensinne sl\xc3\xa5tt. Rekordene er n\xc3\xa5 \xc3\xa5 anse som historiske, idet endringer i vektklassesystemet p\xc3\xa5 1990-tallet medf\xc3\xb8rte nye rekordstandarder. Men heller ikke senere har noen under 100 kg levert like gode resultater.\n_START_SECTION_\nStrid med Norges Idrettsforbund\n_START_PARAGRAPH_\nHolt ble i oktober 1982 mistenkt for dopingbruk, etter at det i media ble sl\xc3\xa5tt stort opp at han sammen med vektl\xc3\xb8fteren Tage Knudsen skulle ha stukket av fra en dopingpr\xc3\xb8ve. Medieoppslagene viste seg \xc3\xa5 v\xc3\xa6re sterkt overdrevne, idet verken Holt eller Knudsen hadde blitt innkalt til dopingkontroll f\xc3\xb8r de forlot lokalet. Dette ble senere bekreftet av Norges Idrettsforbund. I etterkant mottok b\xc3\xa5de Holt og Knudsen innkalling til ny dopingpr\xc3\xb8ve 31. oktober 1982. Begge m\xc3\xb8tte opp, men de nektet \xc3\xa5 la seg teste \xe2\x80\x93 delvis i protest mot det de mente var en uhjemlet innkalling, og delvis i protest mot \xc3\xa5 ha blitt hengt ut i media. De ba om at sp\xc3\xb8rsm\xc3\xa5let om dopingkontroll\xc3\xb8renes innkallingsprosedyrer ble forelagt idrettsstyret i Norges Idrettsforbund for en prinsipiell behandling. Norges Idrettsforbund mente de hadde hjemmel for den aktuelle innkallingen, og uten \xc3\xa5 forelegge sp\xc3\xb8rsm\xc3\xa5let for styret kalte de Holt og Knudsen inn til ny dopingpr\xc3\xb8ve p\xc3\xa5 Idrettens hus i B\xc3\xa6rum 4. november 1982. Ingen av dem m\xc3\xb8tte opp, og i en felles uttalelse til NTB informerte de om at de verken ville la seg dopingteste eller konkurrere i aktiv idrett f\xc3\xb8r deres foresp\xc3\xb8rsel om prinsippbehandling var etterkommet. P\xc3\xa5 et m\xc3\xb8te i idrettsstyret 25. november 1982 ble det vedtatt \xc3\xa5 anmelde Holt og Knudsen til Idrettsforbundets domsutvalg for brudd p\xc3\xa5 dopingreglementet. Den 5. januar 1983 ble de av domsutvalget begge frad\xc3\xb8mt retten til \xc3\xa5 drive idrett i to \xc3\xa5r, under henvisning til at nektelse av \xc3\xa5 avgi dopingpr\xc3\xb8ve likestilles med \xc3\xa5 avlegge positiv pr\xc3\xb8ve. Dette var p\xc3\xa5 dav\xc3\xa6rende tidspunkt de strengeste dopingdommene i norsk idretts historie. B\xc3\xa5de Holt og Knudsen anket sine dommer, og i mars 1983 besluttet Idrettsforbundets appellutvalg \xc3\xa5 nedsette straffen til ett \xc3\xa5r for begges vedkommende. B\xc3\xa5de Holt og Knudsen ble dermed utestengt i ett \xc3\xa5r, selv om ingen av dem noen gang hadde avgitt en positiv dopingpr\xc3\xb8ve.\n_START_SECTION_\nHistorisk seiersrekke\n_START_PARAGRAPH_\nHolt gjorde comeback umiddelbart etter at utestengelsen opph\xc3\xb8rte. I 1984 deltok han i sitt f\xc3\xb8rste NM etter utestengelsen, hvor han skuffet og ble st\xc3\xa5ende uten resultat. Han reiste imidlertid skuta raskt, og ble nordisk mester senere samme \xc3\xa5r. Det p\xc3\xa5f\xc3\xb8lgende \xc3\xa5ret ble han p\xc3\xa5 ny norgesmester i klasse -100 kg, og vant sin andre kongepokal. NM-gull vant han ogs\xc3\xa5 de neste \xc3\xa5tte \xc3\xa5rene, slik at han i dag st\xc3\xa5r med totalt 12 NM-gull. Det er bare tre personer som gjennom tidene har vunnet flere (Atle R\xc3\xb8nning, Tore Bj\xc3\xb8rnsen og Stian Grimseth, som alle har vunnet 14 NM-gull). I l\xc3\xb8pet av disse \xc3\xa5rene vant Holt ogs\xc3\xa5 ytterligere fem kongepokaler, slik at han i dag st\xc3\xa5r med syv totalt. Den eneste som har vunnet flere er Stian Grimseth (10 stk). Holt deltok p\xc3\xa5 sitt siste store vektl\xc3\xb8ftermesterskap i 1993, og trappet etter dette ned satsningen. I de p\xc3\xa5f\xc3\xb8lgende \xc3\xa5rene deltok han f\xc3\xb8rst og fremst p\xc3\xa5 lokale og regionale stevner, inntil han i 1998 la vektl\xc3\xb8fterskoene p\xc3\xa5 hylla for godt. En slorst\xc3\xa5tt karriere var dermed over."